Нагахь Заза маре г1ур йолуш елахь и Эвтархойн Ахьмаде г1ур ю олура юьртарчу зударша. Цара долийнарг цкъа а ца хуьлуш дисина а дацара. И тайпа хабарш юьртахь хеза а дуккха хан яра. Цундела массарачул а ч1ог1а ларвора Зазас Эвтархойн Ахьмад ц1авог1у. Уьш вовшийн генахь 1аш бацара. Ахьмадар Хуллон тог1ичохь долу шовданера некъ бердах хьалабовллучохь 1аш бара. Церан кет1ахула йолий йоьдура и шовдане. Кевна йоьг1начу утармина арахьа гоьзана гонах дина хьаьвда дара. Цу чохь гурахь, 1ай, б1аьста а лерина 1индаг1нехь якъийна, т1ера сийна бос а банза йол хуьлура. Аьхка генара дуьйна схьакхетара гоьзанахь йолчу керлачу бецан хьожа. Хьаьвдана дола деш верг Ахьмадан да Мохьмад вара. Уллохь яра хен боруш йина готта ной. Цу чохь хи латтадора Ахмадан нанас-Хьалимата.